Tydlyn vir wet oor grondonteiening ‘verdag’Dr. Anthea Jeffery van die Suid-Afrikaanse Instituut vir Rasseverhoudinge en Jaco Schoeman, die sameroeper van die ad hoc-groep vir die beskerming van eiendomsregte. Foto: Esté Meyer Jansen/Maroela Media. Die komitee wat voorstelle moet maak om artikel 25 van die Grondwet te verander se tydlyn vir die publikasie van ŉ voorgestelde wetswysiging is verdag. Só sê dr. Anthea Jeffery, hoof van beleidsnavorsing aan die Suid-Afrikaanse Instituut vir Rasseverhoudinge (SAIRV). Die komitee beplan om dié voorgestelde wetswysiging, wat dit vir die staat moontlik moet maak om grond in sekere gevalle sonder vergoeding te onteien, in Desember in die staatskoerant bekend te maak. “Die komitee wil die publiek ŉ skamele vier weke gee om op die beplande wysigings te reageer en het dit boonop só beplan dat dit oor die Desembervakansie val,” sê Jeffery. Die komitee wil ŉ twee dae lange werksessie op 6 en 7 November hou, saam met kenners op die gebied van grond en grondwetlike kwessies. Die doel van die werksessie is om ŉ “grondwetlike dialoog oor grondeienaarskap te hê”, lui die komitee se verklaring wat op 27 Oktober uitgereik is. Die komitee sal dan ŉ voorgestelde wetswysiging teen 27 November opstel wat tydens verskeie sessies met lede van die parlement bespreek sal word. Die voorgestelde wysiging moet op 10 Desember – Menseregtedag – gepubliseer word vir kommentaar vanaf die publiek. “Die skole sluit op 5 Desember en open eers weer 14 Januarie,” merk Jeffery op. “Die Desembervakansie is wanneer die meeste mense weggaan en alles tot stilstand kom. Hierdie voorgestelde skedule maak ŉ bespotting van openbare deelname oor die komitee se werk. Dit verontagsaam ook ŉ reeks uitsprake deur die Konstitusionele Hof oor wat behoorlike openbare deelname behels.” Jeffery sê die komitee se voorgestelde tydlyn is ongrondwetlik. “Daarom vra die SAIRV die komitee om te verseker dat sy uitnodiging vir openbare deelname ten volle voldoen aan die kriteria, soos uiteengesit deur die Konstitusionele Hof.”